SK Úradný vestník Európskej únie C 261/3

Oznámenie o začatí postupu preskúmania týkajúceho sa prekážok obchodu v zmysle nariadenia Rady (ES) č. 3286/94 a pozostávajúceho zo zavedených opatrení a praktík uskutočňovaných Uruguajskou východnou republikou, ktoré ovplyvňujú obchod so škótskou whisky

(2004/C 261/03)

Komisia dostala 2. septembra 2004 sťažnosť podľa článku 4 nariadenia Rady (ES) č. 3286/94 (1) (ďalej len „nariadenie“).

1. SŤAŽOVATEĽ

Sťažnosť bola predložená Asociáciou škótskej whisky (SWA) v mene jej 54 členských spoločností, z ktorých všetci sú liehovarníkmi, blendermi, vlastníkmi obchodnej značky, sprostredkovateľmi a vývozcami škótskej whisky, pričom predstavujú viac než 95 % liehovarníckej kapacity a kapacity sceľovania v Škótsku.

SWA je asociácia, ktorá koná v mene jedného alebo viacerých podnikov Spoločenstva v zmysle článku 4 ods. 1 a článku 2 ods. 6 nariadenia.

2. VÝROBOK

Sťažnosť sa týka škótskej whisky vyrábanej z obilia v Škótsku v súlade s ustanoveniami nariadenia (ES) č. 1576/89 a klasifikovanej v rámci kapitoly 22 harmonizovanej colnej nomenklatúry pod číselným znakom KN 2208 30.

Preskúmanie, ktoré Komisia začína, sa však môže týkať aj iných výrobkov, najmä tých, o ktorých môžu zainteresované strany, prihlásené v stanovených lehotách uvedených ďalej (pozri časť 8), preukázať, že sú postihnuté údajnými praktikami.

3. VEC

Sťažnosť sa týka štyroch samostatných aspektov daňových opatrení Uruguaja, týkajúcich sa dovážanej whisky:

1. Požiadavka na čas zrenia whisky

Podľa sťažnosti sa spotrebné dane Uruguaja na liehoviny (IMESI) zakladajú na princípe cenových pásem a fiktívnych cien, aby sa vymedzil zdaniteľný základ pre každý alkoholický nápoj. Následne sa uplatňuje plošná sadzba dane na účely stanovenia konečnej daňovej povinnosti.

Cenové pásma pre whisky sú stanovené na úrovniach navrhnutých tak, aby všetkým domácim značkám zabezpečilli prospech z najnižšieho zdanenia. Uruguaj súčasne vylučuje z najnižšieho cenového pásma všetky whisky, ktoré zreli dlhšie než tri roky. Keďže nariadenia EÚ vyžadujú, aby whisky zrela najmenej tri roky, požiadavky Uruguaja na zrenie majú účinok vylúčenia whisky EÚ z kategórie s najnižšou daňou.

2. Záloha dane

Podľa sťažnosti Uruguaj vyžaduje, aby dovozcovia vyplatili zálohu dane na dovozy vo výške 80 % colnej hodnoty tovaru. Na domácich výrobcov sa podobná požiadavka nevzťahuje. Aj keď je záloha dane započítaná do konečnej daňovej povinnosti, predsa len nepriaznivo vplýva na peňažný tok dovozcov a spôsobuje, že dovážané liehoviny sú v porovnaní s domácimi liehovinami menej konkurencieschopné.

3. Používanie kontrolných pások

Sťažovateľ tvrdí, že dovážané výrobky sú diskriminované aj kvôli požiadavke na kontrolné pásky, ktoré je na ne pri dovoze na trh potrebné pripevniť, zatiaľ čo pre domáce výrobky sa kontrolné pásky nepožadujú.

4. Nedostatok transparentnosti

Nakoniec sťažovateľ poukazuje na údajný nedostatok transparentnosti a nedostatočnú predvídateľnosť systému IMESI vzhľadom na časté posuny prahov cenových pásem a fiktívnych cien a nedostatok akejkoľvek metodológie alebo kritérií na stanovenie týchto hodnôt.

4. OBVINENIA Z PREKÁŽOK OBCHODU

SWA si myslí, že praktiky opísané v časti 3 vytvárajú prekážky obchodu v zmysle článku 2 ods. 1 nariadenia.

a) Požiadavka na čas zrenia whisky

SWA tvrdí, že požiadavka Uruguaja na čas zrenia whisky spôsobuje, že sa s dovážanou škótskou whisky jasne zaobchádza menej priaznivo než s „podobnými“ výrobkami pôvodom z Uruguaja, čím sa porušujú články III.2 a III.4 Všeobecnej dohody o clách a obchode (GATT).

Podľa SWA má požiadavka na trojročné zrenie za následok vylúčenie dovážanej whisky z najnižšieho cenového pásma, pričom za iných okolností by do tohto pásma bola zaradená. Takouto požiadavkou je postihnutá iba dovážaná whisky, keďže uruguajské normy týkajúce sa liehovín vyžadujú, aby whisky zrela iba dva roky. SWA navyše tvrdí, že cenové pásma pre whisky sú stanovené na úrovniach navrhnutých tak, aby všetkým domácim značkám zabezpečili prospech z najnižšieho zdanenia.

b) Záloha dane

SWA tvrdí, že ak požiadavky Uruguaja na zálohu na dovážané liehoviny obmedzujú dovoz liehovinových nápojov od ostatných členov Svetovej obchodnej organizácie, porušuje sa tým článok XI.1 dohody GATT. Uplatňovaním vnútorného zdanenia na dovážané výrobky s cieľom ochraňovať domácu výrobu sú tieto opatrenia navyše porušením článku III.2 dohody GATT.

c) Používanie kontrolných pások

SWA tvrdí, že opatrenia Uruguaja spočívajúce v používaní kontrolných pások na označenie dovážaných liehovín znamenajú obmedzenie dovozu tovaru, čím sú v rozpore s článkom XI.1 dohody GATT. Opatrenia sú ďalej porušením článku III.4 dohody GATT tým, že poskytujú priestor na to, že sa s dovážanými liehovinami zaobchádza menej priaznivo než s „podobným“ výrobkom pôvodom z Uruguaja.

d) Nedostatok transparentnosti

SWA tvrdí, že daňové opatrenia Uruguaja IMESI sú porušením článku X.3 písm. a) dohody GATT tým, že sa neuplatňujú na všetkých bez rozdielu a nevykonávajú nestranným a primeraným spôsobom vzhľadom na údajný nedostatok transparentnosti a nedostatočnú predvídateľnosť.

Na základe dostupných faktických informácií a predložených dôkazov môže Komisia s uspokojením konštatovať, že sťažnosť obsahuje dostatočné dôkazy prima facie o existencii prekážok obchodu v zmysle článku 2 ods. 1 nariadenia.

5. OBVINENIA Z NEPRIAZNIVÝCH DOSAHOV NA OBCHOD

Členovia SWA vyviezli v roku 2002 do Uruguaja škótsku whisky v hodnote 20 miliónov eur, čím v Latinskej Amerike vytvorili štvrtý najdôležitejší trh priemyslu. V rámci dovážaných druhov predstavuje škótska whisky približne 90 % celkového predaja dovážanej whisky v Uruguaji.

Sťažovateľ tvrdí, že praktiky, ktoré sú predmetom sťažnosti, prispeli k značnému poklesu spotreby škótskej whisky v Uruguaji. Do konca roku 2003 klesol podiel škótskej whisky na celkovom trhu s whisky z hodnoty mierne presahujúcej úroveň 40 % (na konci roka 2002) na hodnotu mierne pod 35 % v dôsledku toho, že spotrebitelia v kontexte hospodárskych ťažkostí nakupovali lacnejšie domáce výrobky zaťažené nižšími daňami. Keďže cena je dôležitým faktorom v rozhodovaní spotrebiteľa o kúpe, diskriminácia škótskej whisky mala v súvislosti s pomerom medzi hodnotou a cenou obzvlášť negatívny dosah.

Sťažovateľ predložil odhady pravdepodobného dosahu na obchodné ceny výberu lacnejšej škótskej whisky, ak by bola zrušená požiadavka na čas zrenia. Obchodné ceny niekoľkých populárnych značiek by klesli približne o 15 %, čím by sa zvýšila ich konkurencieschopnosť v porovnaní s mnohými domácimi značkami. Navyše existuje niekoľko ďalších značiek škótskej whisky, ktoré by mohli profitovať zo zaradenia do najnižšieho cenového pásma. V súčasnosti neexistuje stimul na zníženie marží, pretože všetky škótske whisky sú automaticky vylúčené z najnižšieho cenového pásma bez ohľadu na ich cenu na mieste prvého predaja. Údajné diskriminačné uplatňovanie požiadaviek týkajúcich sa zálohy a kontrolných pások navyše ovplyvňuje maloobchodnú cenu dovážanej whisky, a tým nepriaznivo vplýva na ich konkurenčnú pozíciu na trhu.

Nakoniec sťažovateľ uvádza správanie na trhu dovážaných liehovín v Uruguaji vo všeobecnosti, kde aj ostatné druhy liehovinových nápojov, s ktorými sa obchoduje v medzinárodnom meradle, ako brandy, gin, rum a vodka, len čiastočne ovplyvnili trh, najmä v porovnaní so zvyšovaním predaja na susedných trhoch.

Komisia usudzuje, že sťažnosť obsahuje dostatočné prima facie dôkazy o nepriaznivých účinkoch pre obchod v zmysle článku 2 ods. 4 regulácie obchodných prekážok (TBR).

6. ZÁUJEM SPOLOČENSTVA

Priemysel škótskej whisky vyváža ročne tovar v hodnote viac než 3,5 miliardy eur približne na 200 svetových trhov. Vo výrobe škótskej whisky je priamo zamestnaných viac než 10 000 ľudí, zatiaľ čo od časti priemyslu závisí ďalších 50 000 pracovných miest v celom Spojenom kráľovstve.

Komisia považuje za nevyhnutné zabezpečiť na trhoch tretích krajín rovnaké súťažné podmienky pre každý náš vývozný priemysel, najmä pokiaľ ide o vnútorné dane. Colná ochrana by sa nemala nahrádzať ďalšími ochrannými bariérami, ktoré sú v rozpore s medzinárodnými záväzkami. Je to obzvlášť dôležité v prípade alkoholických nápojov, keďže tie sú spojením spotrebných daní a daní z pridanej hodnoty tradične zaťažené vysokými daňami.

Vzhľadom na uvedené je v záujme Spoločenstva začať postup preskúmania.

7. POSTUP

Po tom, čo sa Komisia rozhodla po náležitej konzultácii s Poradným výborom ustanoveným nariadením, že existuje dostatok dôkazov na odôvodnenie začatia postupu preskúmania s cieľom zvážiť zahrnuté právne a vecné otázky a že je to v záujme Spoločenstva, začala preskúmanie v súlade s článkom 8 nariadenia.

Zainteresované strany sa môžu prihlásiť a predložiť písomne svoje stanoviská k špecifickým otázkam vzneseným v sťažnosti spolu s podpornými dôkazmi.

Komisia okrem toho vypočuje strany, ktoré o to pri prihlásení písomne požiadajú, za predpokladu, že sa ich výsledok preskúmania prednostne týka.

Toto oznámenie sa uverejňuje v súlade s článkom 8 ods. 1 písm. a) nariadenia.

8. ČASOVÁ LEHOTA

Akékoľvek informácie týkajúce sa uvedených záležitostí a akúkoľvek žiadosť o vypočutie by mala Komisia dostať do 30 dní po dátume uverejnenia tohto oznámenia, a to písomne na adresu:

European Commission Directorate-General for Trade Mr. Ignacio Garcia Bercero, DG Trade F.2 CHAR 9/74 Rue de la Loi/Wetstraat 200 B-1049 Brussels fax: (32-2) 299 32 64

(1) Nariadenie Rady (ES) č. 3286/94 z 22. decembra 1994, ustanovujúce postupy Spoločenstva v oblasti spoločnej obchodnej politiky s cieľom zaistenia uplatňovania práv Spoločenstva podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (WTO) (Ú. v. ES L 349, 31.12.1994, s. 71). Nariadenie naposledy zmenené a doplnené nariadením (ES) č. 356/95 (Ú. v. ES L 41, 23.2.1995, s. 3).